ประกาศคณะกรรมการคุ้มครองข้อมูลเครดิต เรื่อง หลักเกณฑ์และวิธีการอุทธรณ์ข้อโต้แย้งตามมาตรา 27
ประกาศคณะกรรมการคุ้มครองข้อมูลเครดิต
ประกาศคณะกรรมการคุ้มครองข้อมูลเครดิต
เรื่อง
หลักเกณฑ์และวิธีการอุทธรณ์ข้อโต้แย้งตามมาตรา ๒๗
 

โดยที่เป็นการสมควรปรับปรุงหลักเกณฑ์และวิธีการอุทธรณ์ข้อโต้แย้ง
ตลอดจนกำหนดวิธีการยุติการพิจารณาเรื่องอุทธรณ์และร้องทุกข์
เพื่อให้ผู้ที่เกี่ยวข้องปฏิบัติได้อย่างถูกต้องและเป็นแนวทางเดียวกัน

อาศัยอำนาจตามความในมาตรา ๒๗
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ ๑ ให้ยกเลิกประกาศคณะกรรมการคุ้มครองข้อมูลเครดิต
เรื่อง หลักเกณฑ์และวิธีการอุทธรณ์ข้อโต้แย้งตามมาตรา ๒๗ ลงวันที่ ๑๖ พฤศจิกายน
๒๕๕๐

ข้อ ๒ เมื่อมีข้อโต้แย้งเกิดขึ้น
ให้บริษัทข้อมูลเครดิต สมาชิก หรือผู้ใช้บริการ
แจ้งให้เจ้าของข้อมูลทราบเป็นหนังสือหรือจดหมายลงทะเบียนไปยังภูมิลำเนาหรือสถานที่ติดต่อของเจ้าของข้อมูลเกี่ยวกับสิทธิ
วิธีการ และระยะเวลายื่นอุทธรณ์ข้อโต้แย้งดังกล่าว

ข้อ ๓ เจ้าของข้อมูลสามารถยื่นอุทธรณ์ข้อโต้แย้งได้ในกรณีที่เห็นว่าบริษัทข้อมูลเครดิตสมาชิก
หรือผู้ใช้บริการ บันทึกข้อมูลเครดิตไม่ถูกต้องตามข้อเท็จจริงตามหลักฐานที่ปรากฏ

ข้อ ๔ การอุทธรณ์ตามข้อ ๓ ต้องทำเป็นหนังสือ พร้อมทั้งลงลายมือชื่อของผู้อุทธรณ์โดยระบุข้อเท็จจริงอันเป็นเหตุให้อุทธรณ์
เหตุผลที่เป็นข้อโต้แย้ง และข้อชี้แจงของบริษัทข้อมูลเครดิตและสมาชิก
รวมทั้งข้อกฎหมายที่เกี่ยวข้องกับอุทธรณ์
โดยให้แนบเอกสารหลักฐานประกอบอุทธรณ์ที่เกี่ยวข้องด้วย และให้เจ้าของข้อมูลยื่นอุทธรณ์ภายในหกสิบวันนับแต่วันที่ในหนังสือหรือจดหมายที่แจ้งสิทธิการยื่นอุทธรณ์จนถึงวันที่คณะกรรมการคุ้มครองข้อมูลเครดิตได้รับคำอุทธรณ์ดังกล่าว
โดยส่งหนังสือถึงประธานคณะกรรมการคุ้มครองข้อมูลเครดิต เลขที่ ๒๗๓ ถนนสามเสน
เขตพระนคร กรุงเทพฯ ๑๐๒๐๐

ข้อ ๕ ในกรณีที่เจ้าของข้อมูลแจ้งว่าไม่ประสงค์ที่จะอุทธรณ์อีกต่อไป
โดยมิได้ส่งหนังสือขอถอนอุทธรณ์
ให้เลขานุการของคณะกรรมการคุ้มครองข้อมูลเครดิตยุติการพิจารณาอุทธรณ์ได้ เมื่อได้ดำเนินการดังต่อไปนี้ครบถ้วนแล้ว
(๑) มีหนังสือนำส่งแบบฟอร์มขอถอนอุทธรณ์ให้เจ้าของข้อมูลทางไปรษณีย์ลงทะเบียนพร้อมแจ้งให้เจ้าของข้อมูลกรอกข้อมูลและตอบกลับภายใน
๓๐ วันนับแต่วันที่ในหนังสือ
(๒) เจ้าของข้อมูลไม่ตอบกลับหรือไม่คัดค้านภายในระยะเวลาตาม (๑)
กรณีที่ไปรษณีย์ตีกลับ
ให้มีหนังสือนำส่งแบบฟอร์มขอถอนอุทธรณ์ให้เจ้าของข้อมูลทางไปรษณีย์ลงทะเบียนอีกครั้งตามที่อยู่ในทะเบียนราษฎร์หรือตามบัตรประชาชน
หากไปรษณีย์ตีกลับอีก
ให้ถือว่าเจ้าของข้อมูลไม่ประสงค์ที่จะอุทธรณ์อีกต่อไป
และให้เลขานุการของคณะกรรมการคุ้มครองข้อมูลเครดิตยุติการพิจารณาเรื่องอุทธรณ์ได้

ข้อ ๖ ให้นำวิธีการตามข้อ ๕
มาอนุโลมใช้กับเรื่องร้องทุกข์ตามมาตรา ๓๖
ที่ผู้ร้องทุกข์แจ้งว่าไม่ประสงค์ที่จะร้องทุกข์อีกต่อไป
โดยมิได้ส่งหนังสือขอถอนเรื่องมาด้วย

ข้อ ๗[๑] ประกาศนี้ให้ใช้บังคับตั้งแต่วันถัดจากประกาศในราชกิจจานุเบกษาเป็นต้นไป


ประกาศ
ณ วันที่ ๙ มกราคม พ.ศ. ๒๕๕๘
ประสาร
ไตรรัตน์วรกุล
ประธานคณะกรรมการคุ้มครองข้อมูลเครดิต








ปริยานุช/ผู้จัดทำ
๒๐ มกราคม ๒๕๕๘

นุสรา/ผู้ตรวจ
๙ กุมภาพันธ์
๒๕๕๘











[๑] ราชกิจจานุเบกษา
เล่ม ๑๓๒/ตอนพิเศษ ๑๓ ง/หน้า ๑๓/๑๖ มกราคม ๒๕๕๘